Dissabte que ve Sagunt acull la celebració de la VIII Carrera Solidària ‘Con Otra Mirada’
11 d’octubre 2022

![](/media/xyqf3xkr/c_carrera-yocasta.jpg?width=850&height=566.9886363636364)

El dissabte, 15 d'octubre, se celebrarà la VIII Carrera Solidària ‘Con Otra Mirada’, a partir de les 17.30 hores. L'eixida serà des de la plaça Cronista Chabret, i esta edició comptarà amb dos carreres, la carrera oficial de 10 km i una altra de 5 km no competitiva, que donarà la seua eixida 5 minuts després. La prova està organitzada per l'associació Grupo Espiga, en col·laboració amb el departament d'Activitat Física, Salut i Esports de l'Ajuntament de Sagunt.

Amb esta activitat, els organitzadors pretenen donar l'oportunitat de conjuminar i desenvolupar diversos dels objectius principals de l'associació, ja que en totes les activitats educatives, formatives i solidàries es promou l'activitat física i esportiva com un mitjà de vida saludable, a fomentar entre xiquets i xiquetes, jóvens i adults.

En este sentit, es pretén fer partícip la població de Sagunt dels projectes de voluntariat social mitjançant la donació econòmica de la inscripció en la carrera i oferir la possibilitat de col·laboració activa en els programes de voluntariat.

En la presentació que ha tingut lloc este matí a l'Ajuntament, l'alcalde de Sagunt, Darío Moreno, ha indicat que quan va nàixer esta carrera la voluntat era «**poder empatitzar amb eixes persones que estan en una situació difícil i que requerixen de la nostra ajuda. Precisament per això el títol de la carrera pretenia que ens posàrem en les seues sabates, i que tinguérem una altra mirada cap a eixes persones, que no són persones que vinguen a llevar treball o que no vulguen cap mena de mal per al nostre municipi. Són persones que estan en una situació de necessitat, que venen a aportar i a treballar, i que per descomptat són persones com ho som nosaltres, i per tant requerixen dels mateixos drets bàsics. Aquell va ser el germen que va donar lloc a això, i eixe esperit hem de mantindre’l**».

A més, Moreno ha destacat que «**és imprescindible que promoguem valors com la solidaritat en esta ciutat. I ací és on està la carrera, que va molt més allà de ser una prova esportiva i que pretén també generar un canvi de consciències. Així que des d'eixa perspectiva, tot el suport per part de l'ajuntament, esperem que molta gent hi participe**».

D'altra banda, el regidor d'Esports, Javier Timón, ha felicitat el Grup Espiga per la celebració d'esta iniciativa i els ha donat l'enhorabona per «**la seua magnífica labor solidària i pel foment de l'activitat física i els hàbits saludables, una cosa amb la qual ens sentim plenament identificats des del departament d'Activitat Física, Salut i Esports. Per tot això, ens comprometem més que mai a sol·licitar la màxima col·laboració i participació de tota la ciutadania, no sols per gaudir d'una jornada d'activitat física sinó també per a col·laborar activament amb totes aquelles persones que no disposen de recursos i que necessiten de tota la nostra solidaritat**».

A l'acte de presentació de la carrera solidària també ha assistit el president de l'associació Grup Espiga, Manuel Falo, acompanyat d'una voluntària, i ha explicat que tenen «**una il·lusió grandíssima per poder reprendre la carrera, que tan bon sabor de boca ha deixat en les altres 7 edicions. Des de l'associació Grup Espiga el que pretenem és també fer partícip tota la població de Sagunt dels projectes de voluntariat que realitzem**».

En este sentit, el president de l'associació Grup Espiga ha explicat que el 25% dels diners recaptats es destinarà al programa ‘Joguets solidaris’, un programa en col·laboració amb Càritas, on es pretén fer arribar joguets per Nadal als xiquets i xiquetes de famílies en risc d'exclusió social del municipi de Sagunt. A més, un altre 25% estarà destinat a ‘Formació de voluntariat’, mitjançant el qual es realitza una formació permanent als voluntaris de l'associació en material de cooperació i desenvolupament, activitats de dinamització i temps lliure de xiquets i xiquetes en risc d'exclusió social.

També rebrà un altre 25% dels diners recaptats el programa ‘Col·laboració amb Associació La Casa Nueva", que realitza una labor d'acolliment a immigrants i de diferents projectes d'acompanyament d'immigrants i inclusió i promoció social. Finalment, un altre 25% es destina a ‘Col·laboració amb Caritas de Santa María’ per als seus projectes.

*   [](http://www.facebook.com/sharer.php?u=https://aytosagunto.es/va/actualitat/dissabte-que-ve-sagunt-acull-la-celebracio-de-la-viii-carrera-solidaria-con-otra-mirada/ "Facebook")
*   [](http://twitter.com/share?url=https://aytosagunto.es/va/actualitat/dissabte-que-ve-sagunt-acull-la-celebracio-de-la-viii-carrera-solidaria-con-otra-mirada/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dissabte-que-ve-sagunt-acull-la-celebracio-de-la-viii-carrera-solidaria-con-otra-mirada/ "Linked In")
*   [](mailto:?body=https://aytosagunto.es/va/actualitat/dissabte-que-ve-sagunt-acull-la-celebracio-de-la-viii-carrera-solidaria-con-otra-mirada/)